  Виталий Пронин Ижысь 43 номеро кадет школаын усьтӥськиз самбоен вырыны нырысетӥез зал. Озьы Удмуртиын пыӵаны кутскиз «Котькуд школаын - самбо» кун проект. Татын тодон-валан люкало 1 сюрс 2 нылъёс но пиос.Выль залэз учкыны вуизы Тӧролэн но Правительстволэн администрациенызы кивалтӥсь Сергей Смирнов, Иж городлэн йырыз Юрий Тюрин, мугорез кыдатон культурая, спортъя но егитъёсын ужан политикая министрлэсь ужзэ быдэсъясь Игорь Краснов. Пусйизы: зал вӧл-вӧл, лэсьтэмын рос-прос, самбоен вырыны дасямын нимысьтыз дӥсь.Татын тодон-валан люкало 1 сюрс 2 нылъёс но пиос. Туэ 6 кадет класс усьтӥзы, туэ ик паймытӥзы: Россиысь кадет школаос, корпусъёс, суворовской училищеос пӧлын радъям слётын 5-тӥ классысь нылъёс но пиос пӧртэм номинациосъя 5 вормонъёс басьтӥзы. Пермьын ортчем «Виват, кадет!» фестиваль-форумын тужгес кужмоез луиз та школаысь ик Роман Кучаев.- Та вакытэ ми дорын ужа 1 тренер, - вера школалэн кивалтӥсез Надежда Горяйнова. - 2-тӥ-4-тӥ классъёслы со физкультура вӧзы ватсаса самбоя урок сётэ. Вуоно арын мукет классъёс но та амалэн нюръяськыны дышетскозы. Со понна али 2 тренеръёс тодон-валанзэс будэто. Пусъёно: анай-атайёслы самбоя урокъёс понна коньдон тыроно уз луы.Школалы тренерен юрттӥз республикаысьтымы Самбоя федерация. Григор Манасерян - спортъя мастер, самбоен 14 ар выре ини.- Шумпотӥсько: берло аръёсы самбо нылпиослы туж тунсыко потыны кутскиз. Залмы ноку но буш уг улы. Отчы ог 500 пинал нюръяськыны пыралля. Азьланяз одно ик ӵошатсконъёсы пыриськыломы. Тани ноябре шаерысьтымы самбоен вырись пиналъёс понна вожвылъяськон ортчоз. Но туэ ми отчы вамыштыны ум дӥсьтэ на - кужыммес кыдатоно, - вераз тренер. Тӧролэн но Правительстволэн администрациенызы кивалтӥсь Сергей Смирнов пусйиз: школаослы самбо юнме быръемын ӧй вал. Со егитъёсты ож тӥрлыктэк асьсэды утьыны умой дышетоз. Юнметэк-а Россиысь вань спецподразделениосын пыӵатэмын самбо. Туэ кунысьтымы 12 школаын самбоя залъёс усьтыны чакламын. Ольга Корепанова  